Alliberen una óssa als Pirineus francesos malgrat les protestes d'alguns sectors ramaders
Tot i les protestes dels ramaders, les autoritats franceses han alliberat l'óssa eslovena "Palouma" a Burgalays, una localitat dels Pirineus francesos fronterera amb la Vall d'Aran. Aquest és un dels exemplars que el govern francès està introduint a la zona per repoblar l'espècie als Pirineus. En un principi l'alliberament s'havia d'efectuar a la localitat veïna d'Arbas, però la protesta d'un grup format per diverses desenes de ramaders ho va impedir. Finalment ha estat a Burgalays on han alliberat l'animal. Segons les autoritats, en sortir de la furgoneta l'óssa s'ha dirigit cap a un àrea boscosa i ha arribat a la muntanya sense dificultats.
26/04/2006 - 11.05 Actualitzat 26/04/2006 - 20.13
Tant el municipi d'Arbas com el de Burgalays formen part de l'ADET, una xarxa d'onze consistoris i altres associacions en favor de la reintroducció de l'ós bru al Pirineu. L'alcalde d'Arbas i president de l'associació, François Arcangeli, ha assegurat, en saber la notícia: "Estic content que l'animal hagi pogut arribar a la muntanya amb tota tranquil·litat." En relació a les protestes d'alguns sectors ramaders, l'alcalde ha afirmat que "quan es comparen les quinze o vint mil pèrdues per causes naturals i les 150 per causa de l'ós, un s'adona que això representa un 1% i que l'ós ocupa un lloc en el discurs dels opositors que no és el seu, que esdevé una mica el cap de turc d'un malestar i d'unes dificultats del món del pasturatge que són reals i que mereixen ser escoltades." D'altra banda, la ministra d'Ecologia francesa, Nelly Olin, ha lamentat l'actitud dels ramaders oposats a la reintroducció d'óssos i ha criticat que haguessin impedit l'alliberament a Arbas amb una "manifestació indigna" i "inacceptable" causada per "l'estupidesa humana". Ara els tècnics d'ecologia podran seguir els passos de "Palouma" als Pirineus gràcies als microemissors que porta implantats l'animal. Aquesta óssa és la primera dels cinc óssos eslovens que seran alliberats durant els pròxims mesos a la regió. Així, se segueixen els passos de l'óssa Giva, alliberada a la zona el 1996 i que actualment ja té descendència.